## Barrachina: “No permetrem que ningú menystinga l’agricultura valenciana, que és l’horta d’Europa i font de riquesa de la Comunitat Valenciana”

*** El conseller d’Agricultura, Aigua, Ramaderia i Pesca ha assistit a l’esmorzar anual de la Cooperativa Agrícola Sant Bernat de Carlet**

El conseller d’Agricultura, Aigua, Ramaderia i Pesca, Miguel Barrachina, ha afirmat que el Consell “no permetrà que ningú menystinga l’agricultura valenciana”, i ha assegurat que “tots junts defendrem el nostre camp perquè som l’horta d’Europa i font de riquesa de la Comunitat Valenciana”.

Així ho ha manifestat en el transcurs de l’esmorzar anual de la Cooperativa Agrícola Sant Bernat de Carlet, en el qual ha qualificat d’“herois” els agricultors valencians, “tot un exemple de lluita i de treball per fer gran esta terra”.

Barrachina ha subratllat que “a on no hi ha un agricultor, hi ha abandó i hi ha posteriors incendis, i tot el manteniment i totes les cremes controlades que fa un agricultor són la millor defensa que pot haver-hi del nostre entorn ambiental”. Per això, el Consell ha establit l’Impost Zero al camp, amb l’Impost de Successions i Donacions ja bonificat al 99 %: “Així, un avi pot cedir-li el camp al seu net i garantim la pervivència de l’agricultura valenciana”, ha afirmat.

Davant d’un any complicat per la falta de pluges, Barrachina ha reclamat de nou al Govern que convoque la Mesa de la Sequera per a posar en marxa totes les mesures econòmiques i tècniques per a fer front a la situació. “Volem mantindre el nostre arbre, perquè al problema de perdre la collita se li suma un altre més greu, que és que es muira l’arbre i llavors ja no hi ha solució”.

El conseller ha recordat que el Consell “fa els deures” sobre este tema i ha mencionat l’enviament de cisternes d’aigua als ramaders o la reutilització d’aigua, així com les actuacions d’emergència dutes a terme per a garantir el subministrament d’aigua potable en municipis de l’interior de la província de Castelló.

“I es posaran en marxa ja actuacions gràcies a l’orde d’ajudes de la Conselleria de més de 8 milions d’euros destinades a les comunitats de regants per a millorar el sistema de reg”, ha agregat. En concret, s’ha referit a la Comunitat de Regants de Massalet, que ja té aprovat el projecte i ja pot contractar les obres que tindran una ajuda d’1,6 milions d’euros per part de la Conselleria d’Agricultura.

**Plagues**

En relació amb la preocupació per l’augment de plagues, Barrachina ha mencionat els més de 1.100 paranys grocs, distribuïts per la Conselleria d’Agricultura per tota la zona citrícola per a la detecció precoç i el control dels vectors de la plaga dels cítrics HLB.

A més, s’ha sol·licitat al ministre d’Agricultura l’autorització excepcional de la matèria activa Spinosad 48 % ampliada a taronger dolç, mandariner, llimera i pomelo, i una línia d’ajuda per a monitorar amb paranys cromàtics d’atracció i mort de *Scirtothrips Aurantii* en tota la zona citrícola, de cultiu del caqui i del magraner a la Comunitat Valenciana.

“No ens rendim, hem demanat al Govern que ens deixe utilitzar el paràsit *Anagyrus Fusciventris* per a combatre la plaga que afecta el caqui a la Comunitat Valenciana. Volem que este parasitoide no siga declarat espècie exòtica i que es permeta criar-lo en insectaris i la seua solta en la primavera per a controlar la plaga del cotonet, que afecta greument el cultiu del caqui”.

Finalment, el conseller ha recordat que en matèria d’assegurances la Comunitat Valenciana és l’autonomia que més diners destina a les assegurances agràries amb una inversió de prop de 35 milions d’euros per a enguany, dels quals prop de 9 milions són per al caqui.

Fecha: 08/09/2024